KesäVirratSoi-musiikkijuhlan uutisia

KesäVirratSoi-musiikkijuhlan toiminnanjohtaja Oona Rosenlund kertoo, että juhlajärjestelyt etenevät hyvää vauhtia. Vapaaehtoisia on saatu mukaan kiitettävästi, mutta lisää sopii joukkoon. Juhannusviikon keskiviikkona 22.6. järjestetään kaikille kiinnostuneille avoin tiedotustilaisuus, johon toivotetaan tervetulleiksi talkooväen lisäksi virtolaiset ja kesävirtolaiset mahdollisimman sankoin joukoin.

* Tarvitsemme esiintyjille lisää majoitustilaa, mistä syystä etsimme nyt Virroilta kotimajoituspaikkoja. Tämä on vapaaehtoiseksi tarjoutuvalle mahdollisuus päästä kohtaamaan musiikkijuhlien taiteilija. Tilaisuus on ainutlaatuinen, joten nyt kannattaa olla aktiivinen ja ilmoittautua. Lisätietoa tästäkin asiasta kerrotaan keskiviikon infossa, sanoo Rosenlund.

Yksi musiikkijuhlan tärkeistä yhteistyökumppaneista on Merikanto-opisto. Tänä vuonna opiston oppilaille on päätetty antaa vapaalippu Nuoret tähdet -konserttiin. Juhlaorganisaatiossa nähdään tärkeänä tehdä musiikkijuhlaa tunnetuksi nuorten parissa ja osallistaa heitä sekä opettaa kulttuurin kuluttajiksi.

Euroopan turvallisuustilanne on aiheuttanut yhden esiintyjämuutoksen. Amerikkalaisen John Inmonin piti esiintyä Joe Vestichin bändin kanssa lauantai-iltana koulukeskuksessa. Pois jäävän Inmonin tilalle on saatu oululainen kitaristi Jamppa Heikkinen, joka on niittänyt kunniaa Kauko Röyhkän bändissä.

Rosenlund painottaa vielä yhteisöllisyyttä yhtenä KesäVirratSoi-musiikkijuhlan arvoista. Tästä syystä tavoitteena on joka vuosi, että juhlan tekijöinä on suuri joukko virtolaisia. Kaksi muuta arvoa ovat maailmanluokan esiintyjien tarjoaminen ainutlaatuisilla esiintymispaikoilla. Näiden kolmen seikan ansiosta musiikkijuhlasta muodostuu kuulijalle jäljen jättävä ja merkityksellinen kokemus.